הוועדה לענייני ביקורת המדינה, כנסת 17, פרוטוקול מספר 32, 2006-11-28 11:00

עמירה דותן: שלום לכולם.

עמירה דותן: יש לנו תוספת לסדר היום שהייתי רוצה להתחיל איתה ואחר כך נתפנה לנושאים שלנו.

עמירה דותן: אני גם עושה את זה כממלאת מקום של ממלא מקום של ממלא מקום.

עמירה דותן: מדובר בהקמת ועדת משנה לדיון ביישום המלצות מבקר המדינה על המגזר הבדווי בנגב.

עמירה דותן: חבר הכנסת טלב אלסאנע, אני לא מכירה את הנושא, ואולי כדאי שתציג את הנושא.

טלב אלסאנע: בדוח מבקר המדינה 52ב', יש פרק שלם שדן בשורה של החלטות ממשלה שהפכו להיות ממש לאבן שאין לה הופכין.

טלב אלסאנע: ממש לא התייחסו, לא התעסקו, לא דאגו לממש את החלטות הממשלה בפועל.

טלב אלסאנע: לכן, אנחנו החלטנו להקים ועדת משנה שתעקוב אחרי ההמלצות.

עמירה דותן: האם כשאתה אומר "אנחנו החלטנו" זה אומר שהוועדה החליטה?

טלב אלסאנע: כן.

טלב אלסאנע: החברים שיכולים להיות חברים בוועדת המשנה הם אלה שהעניין קרוב לליבם.

טלב אלסאנע: אנחנו נשמח אם גם את תהיי איתנו בוועדה, וחבר הכנסת חנא סוויד, ויש את אבשלום וילן.

טלב אלסאנע: אנחנו גם נתייחס לעניין של רמת חובב, ולכך ישנו חבר הכנסת מיכאל נודלמן.

עמירה דותן: אתה מוכן לצרף את כל מי שמעוניין.

טלב אלסאנע: כן, בשמחה רבה.

טלב אלסאנע: אבל כדי להקים צריך להכריז על הרשימות האלה.

אריה אלדד: אני לא ידעתי שהוקמה ועדה, לא הכרתי את הוועדה, לא ראיתי החלטה כזאת, לכן אני לא יכול.

טלב אלסאנע: חבר הכנסת אלדד, אתה יכול להיות שותף איתנו בדיונים בוועדה.

אריה אלדד: אני לא מכיר את ההחלטה.

אריה אלדד: אני צריך לראות מה המנדט שלה כדי לדעת מה אני ממליץ.

טלב אלסאנע: המנדט שלה הוא לדון בדוח מבקר המדינה שנוגע לאוכלוסייה הבדווית.

אריה אלדד: מתי התפרסמה ההחלטה?

עמירה דותן: ריקי, האם את יכולה לעזור לנו?

ריקי אליה: עכשיו אנחנו רוצים להקים את הוועדה.

אריה אלדד: עכשיו אנחנו מקימים את הוועדה?

טלב אלסאנע: כן.

אריה אלדד: לא מקובל להקים ועדת משנה שזה פררוגטיבה של יושב-ראש הוועדה, כשיושב-ראש הוועדה איננו, כשממלאת מקומו איננה, וכשהאנשים שמתעסקים עם זה לא מבינים על מה אנחנו מדברים.

אריה אלדד: זה לא סוג החלטה שנראה לי ראוי שנקבל אותה.

אריה אלדד: צריך להודיע מראש.

ריקי אליה: העברנו אתמול תוספת לסדר היום – הקמת ועדת משנה.

עמירה דותן: אני מציעה שמאחר והנושא באמת מכובד, שלא נעשה את זה במחטף כפי שאמר חבר הכנסת אלדד.

עמירה דותן: בואו ניתן לזה את הכבוד שמגיע לזה.

טלב אלסאנע: כבר חודש ימים מחכים לקביעת מועד לדיון.

אריה אלדד: יבוא יושב-ראש הוועדה או ממלאת מקומו הקבועה ויסבירו מה הנימוקים, מה אנחנו רוצים להשיג, מה המנדט.

אריה אלדד: אני יודע איך דנו בנושא ועדות משנה שונות.

עמירה דותן: ברשותך חבר הכנסת טלב אלסאנע.

טלב אלסאנע: לא מפריע לי , לא אני קבעתי את סדר היום.

טלב אלסאנע: יושבת הראש היא מחליטה והיא החליטה שזה יתקיים היום.

אריה אלדד: אבל, היום זה לא דיון של הוועדה.

אריה אלדד: זה דיון של ועדת משנה.

ריקי אליה: לא, זה לא ועדת משנה אלא מליאת הוועדה.

אריה אלדד: היום אנחנו במליאת הוועדה?

ריקי אליה: אנחנו קבענו את זה כמליאת ועדה.

אריה אלדד: זה לא ראוי שאנחנו אפילו לא יודעים באיזה פורום אנחנו יושבים, ונדרשים לקבל החלטות כמליאת ועדה.

חנא סוייד: לטובת העניין, אני מציע שתהיה ישיבה מסודרת של הוועדה ושהעניין לא יקבל צביון של מחטף.

חנא סוייד: אבל, צריך להביא את זה באופן מסודר בהזדמנות הקרובה ביותר ולקבל החלטה מכובדת.

אריה אלדד: שיהיה ברור שזה צריך להיות במליאת הוועדה.

חנא סוייד: אני חשבתי גם שזו מליאת הוועדה.

אריה אלדד: אני ידעתי שאני מגיע היום לדיון של ועדת משנה היום.

ריקי אליה: בסדר היום זה יצא כמליאת הוועדה.

ריקי אליה: גם בפעם הקודמת זה היה מליאת ועדה.

עמירה דותן: ריקי, אני מבקשת ממך להעביר את זה, גם אני אעביר את זה, ועדה מסודרת במליאת הוועדה.

עמירה דותן: חבר הכנסת אלסאנע, מקובל עליך?

טלב אלסאנע: מקובל עליי.

עמירה דותן: תודה רבה.

עמירה דותן: אתם מוזמנים להמשיך ולהשתתף בדיון הבא.

עמירה דותן: 1.

עמירה דותן: מצבם הנפשי של מפוני גוש קטיף וצפון השומרון

עמירה דותן: יש לנו שעה לדיון המאוד רגיש ומאוד מיוחד וחשוב, ולכן אני מאוד מבקשת שנהיה ממוקדים.

עמירה דותן: אני מוכרחה לומר שאני סיימתי את הלמידה.

עמירה דותן: אני רוצה לצאת היום עם החלטות, לוחות זמנים וקדימה, ולא רק שוב לשמוע ולהבין ולתת אמפטיה.

עמירה דותן: זה יש לכם ממני לפחות, ואני בטוחה שגם מצביה ומכל מי שיושב ליד סביב השולחן הזה באופן אמיתי ושוטף כל הזמן.

עמירה דותן: בשביל זה לא צריך להביא אותנו לישיבות.

עמירה דותן: לכן, הייתי רוצה שאנחנו לא נדבר על המצב, כי הנחת העבודה שלי היא שכולנו יודעים מה המצב.

עמירה דותן: הוא לא נעשה יותר טוב, ואם כן אז כדאי שתגידו לי.

עמירה דותן: אני רוצה להתמקד באותן נקודות שלא הגענו אליהן כמו בסיכום שהגענו לפני שבועיים או שלושה, ובנקודות שהועלו בישיבה שאנחנו קיימנו בנושא הזה בשבעה או בארבעה ביולי שבהן היה נושא הכשרת כוח-אדם מקצועי, היותו של כוח-אדם מקצועי, המשך טיפולו של אותו כוח-אדם ולא להחליף כל פעם אנשים אחרים.

עמירה דותן: ראיתי בדוחות האחרונים שקראתי גם את כל הנושא של מי יוזם את הפנייה, האם אנחנו מצפים שהמטופלים יזמו את הפנייה, או מישהו אחר?

עמירה דותן: הייתי רוצה שנדבר על הדברים האלה.

עמירה דותן: בפעם שעברה אמרה מישהי מיד חנה, שחלק מהמימון נעשה על-ידי גורמי חוץ.

עמירה דותן: הייתי רוצה לדעת האם זה ממשיך, או שאנחנו כבר לא נעזרים באנשים מבחוץ כדי לעזור לנו לעזור לעצמנו.

עמירה דותן: הייתי מבקשת מאוד להתמקד בזה.

עמירה דותן: ליאור אמר שהוא לא יגיע ואני לא רואה אותו פה.

עמירה דותן: מכל מקום, אני מבקשת שתציגו את הנושא.

רונית שוהם: אני עובדת סוציאלית, ואני מתאמת את שירותי הרווחה בוועד המתיישבים.

רונית שוהם: יש לי קשר עם כל מחלקות לשירותי הרווחה ברחבי הארץ ועם מנחם וגשל ממשרד הרווחה.

רונית שוהם: אני מכירה את התמונה הכוללת.

רונית שוהם: אנחנו הפנינו אלייך את הנקודות שמה שהיה חשוב לנו הוא מה שנקרא עובר לעשייתן.

רונית שוהם: אתמול עשיתי סבב טלפוני בקרב מנהלים והבנתי שהם קיבלו טלפונים או אי-מייל שאישרו להם את המשך העסקת העובדים הסוציאליים לעוד שנה.

רונית שוהם: אנחנו חושבים שצריך לתת אופק של העסקת עובדים סוציאליים לפחות לשנה-שנתיים עד שכל המפונים העקורים יהיו ביישובי הקבע.

רונית שוהם: אי אפשר לעשות עבודה רצינית כשכל שנה הם מאוימים בהליכה הביתה עם סיום התקן.

יעל כי טוב: ההארכה היא עד אוקטובר 07, ואני כמנהלת מחלקה רוצה לדעת שיש לי עובדת סוציאלית שמועסקת ושנוכל להיכנס לתהליך פעילות רציני, שיטתי, מסודר ומאורגן, ולא לחכות כל פעם לפיקים של שבעה-שמונה חודשים, ועוד שבעה-שמונה חודשים.

יעל כי טוב: זה לא עובד כך, בטח לא בעבודה תהליכית כמו שלנו.

מנחם וגשל: התשובה היא מאוד פשוטה לעניין הזה, ואני אמרתי את זה בפעם הקודמת בסיום הוועדה ואני אומר את זה גם היום.

מנחם וגשל: אין לנו ספק, ואנחנו כבר הבהרנו את זה לכל הגורמים, שבהרבה מקומות בהם הרבה גורמים סיימו כרגע את עבודתם, אנחנו רק מתחילים.

מנחם וגשל: אנחנו מתחילים מפני שכרגע הדברים צפים ועולים.

מנחם וגשל: אין ספק שהעבודה לא תהיה לחצי שנה או לשנה.

מנחם וגשל: יחד עם זה, תקציב המדינה הוא תקציב המדינה.

מנחם וגשל: תקציב המדינה מאושר כל פעם לשנה, והנושא הזה הוא לא בתוך תקציב כוח-האדם, אלא בתוך תקציב פעולות.

מנחם וגשל: לכן, אנחנו צריכים לאשר אותו כל פעם מחדש.

מנחם וגשל: בעיקרון, יש הסכמה שלנו עם האוצר שמדובר כרגע על תהליך מתמשך.

מנחם וגשל: הם מבקשים כל שנה לדעת איפה זה עומד.

מנחם וגשל: למשל, קציני מבחן זה גם עניין של כוח-אדם.

מנחם וגשל: אנחנו התחלנו עם כמות של 25 קציני מבחן והדברים נעשו בהסכמה.

מנחם וגשל: דרך אגב, לגבי כל מה שאני אומר כאן אנחנו יושבים בדיונים מסודרים בשולחן עגול, ומנסים לפחות להגיע לתיאומים.

מנחם וגשל: יש דברים שעוד לא גמרנו אותם, אבל הם לפחות בדיונים.

מנחם וגשל: בהסכמה הגענו למסקנה שלא צריך 25 קציני מבחן, וירדנו ל-15, ואחר כך ירדנו ל-10.

מנחם וגשל: התחזית היתה אחרת, המציאות בשטח מבחינת קציני מבחן היתה אחרת.

מנחם וגשל: כרגע אנחנו נמצאים במצב שאנחנו חושבים שאנחנו צריכים להפעיל קציני מבחן ייחודיים רק כדי לתת מענים, כך שאותם מפונים שצריכים לקבל טיפול של קצין מבחן לא יהיו במצב שהם צריכים להמתין בתור המתנה של שנה שמוסיף סבל על סבל שכל אזרחי מדינת ישראל עומדים בו היום.

מנחם וגשל: אנחנו עומדים בקציני מבחן במצב שאדם שזקוק היום לקבל תסקיר, הוא מחכה בין חצי שנה לשנה, וזו בעיה בפני עצמה.

מנחם וגשל: ועדת חוקה נדרשה לעניין הזה לפני שלושה שבועות.

מנחם וגשל: נושא העובדים סוציאליים לא דומה לקציני מבחן.

מנחם וגשל: שם אנחנו לא הולכים ויורדים.

מנחם וגשל: שם ברור שהמצב יישאר סטטי.

מנחם וגשל: שנת 2007 מכוסה.

מנחם וגשל: אם אנחנו נוכל להבטיח את זה בהתחייבות רב שנתית של שנתיים-שלוש, אני בהחלט אומר כאן שזה נראה נכון.

מנחם וגשל: יחד עם זה, אני יכול להרגיע כאן את כל היושבים במקום, כמו שזה נראה לי כרגע, כל שנה נצטרך להביא את זה מחדש.

מנחם וגשל: אין כוונה להפסיק את זה.

עמירה דותן: בחצי השנה האחרונה למדתי שמילים זה דבר מאוד יפה, כנראה שכולנו מתחלפים אז אולי המילים לא כל כך שוות.

עמירה דותן: השאלה היא, האם ההחלטה שהיא מאוד אמיתית שאתה בטוח שעובדים סוציאליים יצטרכו להמשיך ולעבוד אם נעביר אותם מתקציב פעולה לתקציב כוח-אדם, האם זה יבטיח את ההמשכיות?

עמירה דותן: לפחות נוריד נושא אחד מבחינה טכנית.

עמירה דותן: מה יעזור לך כדי שהעובדים הסוציאליים יעברו לתקציב רב שנתי?

מנחם וגשל: התשובה לעניין הזה היא פשוטה, ולפי דעתי היא לא ישימה, זה להוסיף אותם לשיא כוח- האדם של המשרד שזה אומר שהמשרד מקבל כרגע תוספת תקנים בסדר גודל של 25 תקנים, וזה נוסף לשיא כוח-האדם, ואז זה לא מתחדש משנה לשנה, וכשלא יצטרכו את זה יותר יצטרכו לקיים דיון בכנסת להוריד למשרד הרווחה 25 תקנים.

מנחם וגשל: זה לא נראה לי ישים כי אף אחד לא יקיים כאן דיון להוריד 25 תקנים.

מנחם וגשל: האוצר ידע כאשר יתקיים דיון בנושא הורדת התקנים, שצרכי עם ישראל מרובים ויצטרכו את התקנים האלה.

מנחם וגשל: לכן, לפי דעתי זה לא ישים.

מנחם וגשל: אבל זו הדרך היחידה שאני מכיר שלא יצטרכו לדון בזה כל שנה מחדש.

עמירה דותן: חברי חברי הכנסת הוותיקים, האם יש לכם רעיון אחר איך אנחנו יכולים לעשות את זה יותר יעיל?

אריה אלדד: הדרך היחידה שאני מעלה את דעתי זה כבר להכיר בקהילות כמוסדות עם ישות משפטית, ולהתחיל לתקנן בהם עובדים.

אריה אלדד: כלומר, שהאנשים יוכלו לעבוד על תקנים של ישובים עתידיים שיקומו, או במסגרת המועצות שבהם הם יהיו משוכנים, כדי שהם יוכלו ללוות את האנשים בהמשך.

אורי אריאל: לצערי, אם היינו יודעים לעשות את זה אז היו עושים את זה לגבי מזכירי יישובים, רבנים.

אורי אריאל: זה הכל אותו סיפור.

אורי אריאל: הגענו כמעט לירח, אבל עוד לא מצאנו פתרון איך לתת להם את המעמד כל כך מתבקש שכולם מסכימים עליו.

אורי אריאל: יש דרך אחת שהיא לא פותרת את הכל, אלא היא חצי דרך.

אורי אריאל: יואילו האוצר והרווחה לכתוב מכתב לוועדה שהם מודיעים את מה שאמר מכובדנו מר וגשל.

אורי אריאל: נכון שזה לא שטר לפירעון בבנק, אבל זה התחייבות שלטונית, ועם התחייבות שלטונית אפשר ללכת לשלטון ולומר: התחייבתם, תמלאו.

אורי אריאל: זה משהו.

אורי אריאל: זה הרבה יותר טוב מאשר רק ההודעה פה, בלי להפחית מערך האמירה.

מנחם וגשל: אני מתחייב, זה נראה לי הגיוני.

מנחם וגשל: אני אעשה את המגעים עם משרד האוצר ואודיע לך האם אנחנו יכולים להוציא מכתב כזה.

מנחם וגשל: אני מצידי הייתי מוציא את המכתב הזה עכשיו, זה לא תלוי בי.

עמירה דותן: האם זה סדר זמן של שבוע, שבועיים, עשרה ימים?

מנחם וגשל: שבועיים.

עמירה דותן: בסדר, או מכתב או למה אין מכתב.

מנחם וגשל: אני אגיד לך מה המצב, מה ההתפתחות.

עמירה דותן: חברי הכנסת אורי אריאל ואריה אלדר העירו שצריך להסתכל על קהילות.

עמירה דותן: בואו נסתכל על הקהילות קדימה וכבר נתקן להם את אותם אנשים שדיברנו עליהם כרגע.

עמירה דותן: זה הרי נשמע כל כך חכם וסביר לאוזן.

עמירה דותן: האם זה ישים?

עמירה דותן: אם לא, למה?

עמירה דותן: זה יפתור הרבה מאוד דברים גם למשרדים, גם למפונים ולכולם.

צביה שמעון: זה הכי טוב במסגרת הבלתי אפשרי.

צביה שמעון: היה לי הכי טוב לומר בואו לחמש שנים, זה מוסדר.

צביה שמעון: אבל כמו שאמר חבר הכנסת אורי אריאל, זה לא עובד כך, בוודאי לא בחוק התקציב, משרד האוצר.

צביה שמעון: לכן, ההצעה של חבר הכנסת אריאל היא הכי טובה ממה שכיכול אפשר ויש.

עמירה דותן: יש לנו את ההצעה הזאת על השולחן.

עמירה דותן: אני בכל זאת רוצה לראות מה יכול לעזור ללכת להצעה יותר מרחיבה כי זה לא רק עובדים סוציאליים, זה כל הדברים שאורי אריאל דיבר עליהם.

צביה שמעון: אני לא בעד להכניס את זה לכוח-אדם משום שיש לי אינטרס גדול שזה יהיה בנפרד, ויהיה ברור שזה מיועד למטרה הזאת בלבד.

צביה שמעון: אני יודעת שאם זה נכנס לשיא התקן אז לוקחים לפה ולשם, ואם יש חלילה משהו בצפון אז עוד מעבירים את זה לצפון.

צביה שמעון: אני לא רוצה, אני רוצה שזה יהיה ברור שזה מיועד רק למטרה הזאת.

עמירה דותן: חבר הכנסת אלדר אמר שנניח ונכיר בקהילות במקומות שיהיו קהילות, ונתקן להם רב, עובד סוציאלי, עובד קהילתי, יועץ חברתי, כלומר כל התיקנון לקהילה.

עמירה דותן: האם זה סביר?

עמירה דותן: זה נשמע לי מאוד סביר ולדעתי זה פותר את העניין.

צביה שמעון: אני רוצה, תדברו עם האוצר.

עמירה דותן: את מוכנה.

צביה שמעון: ודאי.

עמירה דותן: כלומר, את מוכנה היום להכיר בקהילות האלה כקהילות, ולתקנן להם את התיקנון הזה.

עמירה דותן: האם יש תקן לדבר הזה?

עדיאל שמרון: רוב התקנים יושבים ברשויות המקומיות כי זה יישובים, לא במשרדי הממשלה.

עדיאל שמרון: הבעיה היא לא כל כך של שיא כוח-אדם.

עדיאל שמרון: אולי יש סיכוי שהאוצר יסכים.

אורי אריאל: זה לא עניין מסובך, כמו כל הדברים זה עניין של החלטה.

אורי אריאל: אם ועדת השרים להתנתקות תשב בראשות ראש הממשלה ויהיה גם שר הרווחה, ותחליט בהחלטה פורמאלית שהם נותנים לכל הקהילות האלה סמלי יישוב- מספר קוד, אז מרגע שיש להם קוד הם יכולים להתנהג כמו כל יישוב במסגרת המועצה שלו.

אורי אריאל: הוא צודק, נכון.

אורי אריאל: לדוגמא הקהילה באמציה, כרגע היא תחת היישוב הקיים אמציה.

אורי אריאל: מתחילה הבעיה מי הם, מה הם, ישוב לא ישוב.

אורי אריאל: אם הממשלה תחליט ובסמכותה להחליט, זה יקרה.

אורי אריאל: אם היא לא תחליט, אני כבר אומר לך כי אני מטפל בזה, אני הודעתי להם שתוך שלושה שבועות-חודש, אנחנו נעשה את זה בחקיקה.

אורי אריאל: הרי בסוף לא משאירים ברירה.

אורי אריאל: צריך להגיש את כל הפיצויים בחקיקה עוד הפעם, וכל דבר יהיה בחקיקה, כולל ישובי הקבע.

אורי אריאל: אם עניין ישובי הקבע לא יסתדר, תהיה חקיקה.

אורי אריאל: יהיה כתוב שזה גני טל לפי החוק, ואז לא תהיה בעיה לא לעו"ד שרית - - -, לא תהיה בעיה לאף אחד כי החוק קובע שזה נקרא גני טל, ויהיה לכל ישוב חוק שמגדיר מה הוא, כמה נחלות, כמה מים, וכמה דונמים, וכמה וכמה.

צביה שמעון: זה סוטה מהנושא כי סמלי ישוב זה דיון אחר.

אורי אריאל: לקחתי את דבריי לאחור בקשר לחקיקה ליישובים, סמלי ישוב.

אורי אריאל: הממשלה יכולה, רשאית, ולפי דעתי גם חייבת להחליט.

אורי אריאל: לא תחליט, אז המחוקק יכול להגיד את דברו, כולל נציג במועצה, כולל תקציב נפרד, כולל כל ההתנהלות.

אריה אלדד: אני כמעט מתנצל שזרקתי את האבן הזאת לתוך הבאר.

עמירה דותן: דווקא הרעיון מוצא חן בעיניי, צריך לראות מה המשמעויות שלו.

מנחם וגשל: בדיוק, אני רוצה להציע שניזהר לא לירות לעצמנו כדור ברגל.

מנחם וגשל: קהילת ניצן שהיא גדולה מאוד, היא חלק מהמועצה האזורית חוף אשקלון.

מנחם וגשל: כשאנחנו מתקצבים אנחנו מתקצבים את המועצה האזורית על פי סרגל של תקינה שהוא חל על כל המדינה.

מנחם וגשל: ברגע שניכנס לכל הסרגל בכלל לא בטוח שלמועצה האזורית חוף אשקלון מגיע עוד תקן על הנושא של אתר ניצן.

מנחם וגשל: היום אנחנו מתקצבים את אתר ניצן כי אנחנו - - -

אורי אריאל: אם הממשלה תחליט שהיא נותנת תקציב נוסף לשמעון כהן בחוף אשקלון עבור הקהילות האלה והאלה ל-2007-2008,2009,2010, אז יהיה לך או לא יהיה לך?

מנחם וגשל: יהיה לי בכסף, לא יהיה לי בתקן.

מנחם וגשל: כדי להפעיל עובד סוציאלי אני צריך את זה בתקן ולא בכסף.

מנחם וגשל: אני רוצה שתבין את הנקודה.

מנחם וגשל: אני יכול היום להתייחס למפונים באופן ייחודי בדיוק בגלל שאמרתי, כי קיבלתי להם פלח ייחודי שניתן להם.

מנחם וגשל: אין לי גם בעיה להגדיר את ה-25 תקנים שאני אקבל אותם בשיא כוח-האדם של המשרד כתקנים ייעודיים.

מנחם וגשל: אבל, החלוקה שלהם בין האזורים בארץ אם לא תהיה החלטת ממשלה מיוחדת, ואני אומר לכם שזו תהיה בעיה לקבל החלטת ממשלה מיוחדת ולהגיד שלהם כן ולאחרים לא כי הם שונים מהסרגל, תהיה בעיה.

מנחם וגשל: לכן, אני מציע לא ללכת על הטוב ביותר.

מנחם וגשל: במקרה זה זה יהיה מכה.

מנחם וגשל: אני מציע ללכת בדיוק על מה שנאמר קודם, להמשיך להחזיק את נושא המפונים כנושא ייחודי.

מנחם וגשל: אני אשתדל מאוד להביא הצהרת כוונות שאומרת שכל עוד אנחנו רואים במפונים בעיה ייחודית כתוצאה מהפינוי, והיום כולנו רואים את זה כבעיה ייחודית לאור העובדה שגם הפינוי היה מאוד ייחודי.

מנחם וגשל: כלומר, לראות אותם כבעיה ייחודית ושתהיה הצהרת כוונת לעניין.

מנחם וגשל: זה לא צ'ק, זה גם לא שטר, אבל זה בהחלט התחייבות שלטונית, ולזה כדאי לשאוף, ולא ללכת למשהו שבסופו של דבר יראה מצוין אבל הוא יתפזר על כל היישובים.

עמירה דותן: הבנתי את זה.

עמירה דותן: אנחנו חברי הוועדה נרצה לקיים ישיבת ועדה בלי אורחים כדי לדון בנושאים העקרוניים האלה, ולראות איך אפשר למנף אותם.

עמירה דותן: בואו נמשיך הלאה בנושא הרווחה.

רונית שוהם: לאחר סיור בכל הקהילות ברחבי הארץ מצאנו שאיפה שיש מנהל אכפתי, אמפטי, יש עבודה יפה ורצינית.

רונית שוהם: איפה שיש מנהל שלא כל כך אכפתי, גם לא ממש מילא את התקנים בעובדים סוציאליים, וגם לא טיפל כמו שצריך.

רונית שוהם: אנחנו חושבים שצריך שיהיה ברמת על בתוך משרד הרווחה איזשהו גוף שגם ינפיק תוכניות עבודה וגם יפקח בשטח שאכן הדברים מבוצעים.

רונית שוהם: אנחנו ועד, אנחנו בסך הכל גוף, עמותה, ולא יכול להיות שאנחנו נפקח מה קורה או לא קורה במחלקות, ושאנחנו נפגיש בינם לבין הקהילות.

רונית שוהם: זוהי עבודה שאנחנו עושים היום.

רונית שוהם: אנחנו חושבים שזה צריך לבוא מרמת על עם אחריות, סמכות, ופיקוח על הדברים האלה.

רונית שוהם: אני מדברת על השירותים של המחלקות לשירותים חברתיים ברשויות הקולטות שניתנים בכל מקום כאוות נפשו של ראש הרשות או של מנהל מחלקת הרווחה.

עמירה דותן: האם אין שום פיקוח היום?

רונית שוהם: אנחנו לא רואים את זה עובר לעשייתה.

רונית שוהם: יש פיקוח פר נושא.

מנחם וגשל: האמירה שנאמרה כאן זה בערך כמו שיותר טוב להיות עשיר ובריא מעני וחולה.

מנחם וגשל: אני לא רוצה להיכנס כרגע אם זה נכון או לא נכון.

מנחם וגשל: אבל האמירה שאיפה שיש מנהל אכפתי בעל יכולת, המצב יותר טוב ממקום שבו יש מנהל קשה יום, היא לא גילוי מרעיש.

מנחם וגשל: את זה אני מכיר מאז שנולדתי.

מנחם וגשל: נכון לרגע, התקציבים שלנו מוקצים כמו שהם מוקצים.

מנחם וגשל: הפיקוח שלנו מפקח על הדברים.

מנחם וגשל: הגוף במשרד הרווחה שאמור לפקח על הדברים האלה, אני לא מתחמק מהעניין הזה, זה הוטל עליי כמשנה למנהל הכללי, ואני באופן אישי עוסק בעניין הזה אל מול המפקחים של היחידות השונות במשרד.

מנחם וגשל: אם יש טענה ברמת הפיקוח אני מציע שהיא תעלה בשולחן העגול.

מנחם וגשל: אני לא חושב שצריך לבוא עם זה לכאן.

מנחם וגשל: היום זו הפעם הראשונה שאני שומע שיש בעיה עם הפיקוח, למרות שאנחנו מדברים לא מעט.

מנחם וגשל: אני שומע יותר מפעם אחת שיש בעיה עם חלק ממנהלי המחלקות שלא בדיוק מצליחים להביא את זה לביטוי כמו מנהלי מחלקות אחרים.

מנחם וגשל: אבל, כך החיים.

עמירה דותן: האם אפשר לדון על זה בשולחן העגול והמקצועי שלכם?

עמירה דותן: מה תשובתך?

רונית שוהם: אני מחכה זה זמן מה למפגש נוסף של השולחן העגול שהיה אולי לפני שלושה חודשים, וגם שם העלנו את אותה סוגיה.

רונית שוהם: מנחם יודע יפה מאוד על מה מדובר, אנחנו לא נפרט פה על איזה מחלקות מדובר.

רונית שוהם: אבל, אנחנו בהחלט רואים שיש מחלקות שלא מיצו עד היום את כל התקציב שאושר להם.

עמירה דותן: האם אנחנו יכולים לבקש שהשולחן העגול הבא יהיה בהקדם האפשרי.

מנחם וגשל: מינהלת סל"ע מארגנת את השולחן העגול, ואנחנו שותפים לו.

תמר מנס: בדוח הצבענו על זה שגם כשהיה תקן היה קושי לפעמים לגייס אנשים.

תמר מנס: אנחנו ראינו שהתקופה הקצרה שלה יועד התקן הציבה את הקושי הזה.

תמר מנס: זאת אומרת, מעבר לרמת ניהול שהיא תמיד נכונה.

תמר מנס: זה תמיד נכון שאיפה שיש מנהל טוב אז העניינים מסתדרים.

רונית שוהם: אנחנו לא רוצים להשאיר את זה שם, אלא שתהיה רמת על.

תמר מנס: יש פער בין התקן לבין היכולת שלהם לגייס אנשים.

עמירה דותן: זה עלה בפעם שעברה.

עמירה דותן: אם יש עכשיו הבטחה שעד סוף 2007, פלוס ההבטחה של המכתב העתידי הזה, אני מקווה שזה יאפשר לגייס אנשים חדשים וטובים או להמשיך את התפקוד של האנשים הטובים שישנם בשטח.

עמירה דותן: בזמנו, אתם ממש החמאתם לאנשים על העבודה שהם עושים.

עמירה דותן: היתה רק בעיה של אורך הזמן שהם עובדים.

רונית שוהם: אני יודעת על אנשי מקצוע מיומנים, מקצועיים, וותיקים, שהיו עוזבים כל מקום כדי לבוא ולטפל ספציפית במגורשים.

רונית שוהם: אבל, הם לקחו סיכון של עזיבת מקום עבודה עם ותק של שנים בשביל חצי שנה או שנה.

עמירה דותן: זה היה, עכשיו אנחנו מדברים על העתיד.

עמירה דותן: נראה שזה פותח פתח לגיוס חדש.

עמירה דותן: נקודה נוספת שאת מעלה זה כלים מקצועיים, פיקוח, שכל אחד יטפל כמו שצריך, ומי שלא עושה את זה אז שיעוף.

רונית שוהם: לא לתלות את זה במנהל האגף.

רונית שוהם: מנהל האגף אינו מסוגל לעשות את העבודה.

רונית שוהם: צריך לשים איש מקצוע אחר מטעם המנהלת, מטעם המשרד, כדי שהדברים יזוזו.

רונית שוהם: במציאות האנשים נפגעים ולא מקבלים את השירות שהם צריכים לקבל.

עמירה דותן: אני ראיתי את זה בסיור שלנו ביד חנה, וזה היה חזק מאוד.

עמירה דותן: לכן, אני בהחלט שומעת ומבינה על מה את מדברת כי ראינו את זה סביב השולחן העגול שם.

עמירה דותן: השאלה שלי היא, האם כדאי ואני הייתי נוטה לסכם כך, שהשולחן העגול הבא המקצועי יהיה באמת בסל"ע, הנושא יעלה שם ויקבל טיפול.

עמירה דותן: תנו לנו את תוצאות הטיפול מיד אחר כך.

עמירה דותן: אני מבקשת מסל"ע לקיים את הדיון הזה ממש בקרוב.

עמירה דותן: עד תחילת דצמבר יכונס השולחן העגול.

עמירה דותן: רונית, זה עונה על הצורך כרגע לפחות.

עמירה דותן: אנחנו נמשיך לעקוב ממש תוך כדי התנהלות.

מנחם וגשל: דווקא במחלקות שהיא מדברת שזה לא עובד מספיק טוב, נוצל למעלה מ-95% של התקציב.

מנחם וגשל: מבחינה זו, לא זו הבעיה.

מנחם וגשל: אבל אני מקבל, נעלה את זה בשולחן העגול.

עמירה דותן: היא לא מדברת על הבעיה הזאת, אלא על הבעיה המקצועית.

יעל כי טוב: אני מנהלת המחלקה הסוציאלית במועצה האזורית גלבוע.

יעל כי טוב: אכן, קלטנו מספר מפונים גם מגוש קטיף וגם מצפון השומרון.

יעל כי טוב: אני לא מתיימרת לדבר בשם כל המפונים ובשם כל הרשויות הקולטות.

יעל כי טוב: אבל אני לא רוצה שנשכח לרגע שהמחלקות לשירותי רווחה עובדת בקונטקסט רחב יותר, ולמרות שאנחנו יושבים פה ומדברים אך ורק על המפונים, אתם יודעים מה מצב הרווחה היום בישראל.

יעל כי טוב: אם יש היום תפקיד שלא כדאי לרוץ אליו במהירות, אז זה להיות מנהל מחלקת רווחה ברשות מקומית.

יעל כי טוב: יכול להיות שלמנהל מחלקה אין משאבים ושאין לו יכולות.

יעל כי טוב: באוגוסט 2005 כל המועצה התארגנה לכבוד הקליטה הזאת.

יעל כי טוב: נתנו דחיפה אדירה ורצינית.

יעל כי טוב: אבל אין מה לעשות, צרכי ישראל מרובים והמחלקה כמחלקה מתמודדת עם עוד אלף ואחת בעיות.

יעל כי טוב: צריך לדעת לדון בבעיה הזאת בקונטקסט הרחב יותר של רווחה.

יעל כי טוב: לי כמנהלת רווחה יש אחריות.

יעל כי טוב: כולם היו בניי, גם המנותקים וגם המחוברים, גם החולים וגם הבריאים.

יעל כי טוב: אני רוצה להעלות פה על השולחן עוד בעיה ברמה הארגונית.

יעל כי טוב: משרד הרווחה זה מערכת ארגונית שעובדת בכל מיני חוקים, תקנות, הנחיות ברורות, עם תהליכי בקרה ברורים.

יעל כי טוב: כמנהלת מחלקה אני אמורה לעבוד עם מנהלת סל"ע, ואני צריכה ללמוד עוד מערכת חדשה שלומדת היום את עצמה.

יעל כי טוב: יש קושי והוא עולה מתוך המציאות והוא שיש שתי מערכות ארגונית, כשאחת מהן היא מאוד גדולה וותיקה, והמערכת האחרת היא חדשה שנוסדה אד-הוק למען המפונים.

יעל כי טוב: שתי המערכות האלה אמורות לדעת לעבוד ביחד בלי חריקות, ועל זה צריך לתת את הדעת.

מנחם וגשל: בדיוק בגלל הסיבה הזאת אנחנו ישבנו ביחד ויש החלטה ברורה מאוד שההנחיות למחלקות לשירותים חברתיים יינתנו רק על ידי משרד הרווחה, גם הנחיות שמנהלת סל"ע מבקשת להעביר, ועל זה אנחנו עושים את התיאום ביננו, זה מוסכם.

עמירה דותן: אני מודה לך על הדברים.

עמירה דותן: אנחנו בתוך מצוקה גדולה, ולא רק נקודתית.

עמירה דותן: אנחנו בכל זאת רוצים לדבר על המצוקה הנקודתית כי מטרת הוועדה הזאת היא לאפשר כמה שיותר מהר חזרה לחיים נורמאליים בקהילה.

עמירה דותן: אם השולחן העגול אמור לפתור את השיח החדש בין שני הארגונים, הארגונים נראים לי מספיק חזקים, ומספיק יודעים מה הם רוצים כדי להתארגן.

איציק לוי: אני גם מפונה מאלי סיני, ואני מתכלל המועצה האזורית חוף אשקלון.

איציק לוי: אני עובד עם מחלקת הרווחה במועצה.

איציק לוי: ניצן הוא האתר שנמצא אצלנו במועצה.

איציק לוי: לגבי מחלקת הרווחה - נכון שבהתחלה היו קשיים.

איציק לוי: צריך לעשות עוד הרבה, אי אפשר להגיד שלא.

איציק לוי: אבל מצד שני, הם מתפקדים מאוד יפה, וזה לפי התגובות מהשטח.

איציק לוי: זה לא שהכל לא בסדר.

עמירה דותן: אנחנו מתעסקים פה בדברים שהם לא בסדר.

עמירה דותן: רונית שוהם מעלה את הנושאים העקרוניים שבגללם התכנסנו כאן, אחר כך נראה את הנושאים הנקודתיים לגבי ניצן ומקומות אחרים.

עמירה דותן: רונית שוהם רואה את התמונה בכללותה.

רונית שוהם: נקודה נוספת היא הכשרת העובדים הסוציאליים בשטח, וזה דווקא בא מתוך בקשה שלהם אליי כשאני נפגשת איתם ברחבי הארץ.

רונית שוהם: הרבה מהם לא היו אף פעם בגוש, לא מכירים את סוג האוכלוסייה הזאת.

רונית שוהם: חייבים לעשות אוריינטציה בסיסית להכיר את האוכלוסייה שאיתה עובדים כפי שנעשה כאשר המדינה קלטה עלייה.

רונית שוהם: הם צריכים ללמוד כלים של טיפול קצר מועד, של טיפול בשעת משבר, וכל מיני סגנונות טיפול כדי לעשות את העבודה עד כמה שיותר נכונה ויעילה.

רונית שוהם: בגלל הבעיה הראשונית שזה תקן לחצי שנה-שנה, נקלטו עובדים טריים שיצאו מהאוניברסיטה.

רונית שוהם: חייבים להכשיר אותם.

רונית שוהם: יש שם אנשים נהדרים, אבל הם ירוקים.

רונית שוהם: עם האוכלוסייה הספציפית הזאת צריכים מיומנות, מקצועיות.

רונית שוהם: עד היום הם לא קיבלו את זה.

רונית שוהם: נכון שישבנו עם מנהלת סל"ע, בעוד שלושה שבועות יצאו לדרך יומיים של השתלמות אחרי לחץ מאוד מסיבי שלנו לעשות את זה.

רונית שוהם: אבל, צריך לחשוב פה על תכנית שנתית מאורגנת.

כרמית אוחיון: את גם יודעת שהיומיים האלה הם פתיחה של תכנית השתלמות כללית.

עמירה דותן: כוועדה הייתי מאוד רוצה לקבל את תכנית ההשתלמות הזאת, ולדעת מהם המועדים.

עמירה דותן: מאוד יכול להיות שנבוא גם לאחד הימים האלה כדי לשמוע ולראות.

עמירה דותן: זה דבר מאוד מאוד חשוב, הגיע העת לעשות את זה.

עמירה דותן: כל הכבוד שאתם עושים את זה, ישר כוח.

עמירה דותן: אני מבינה שבעוד שבועיים יהיו היומיים, ואז נראה תכנית ארוכת טווח.

רונית שוהם: אני רוצה לשים פה על השולחן את נושא הליווי הקהילתי.

רונית שוהם: אני מציעה שחגית ירון תתאר מה קורה.

חגית ירון: דיברת קודם על קהילות עתידיות לקראת ישוב קבע.

חגית ירון: זה אחד הדברים שהכי קשים כרגע.

חגית ירון: הקהילות נמצאות במצוקה בגלל שלא ברור מה אורך הזמן ולאן הולכים.

חגית ירון: חלק מהקהילות יודעות, חלק לא.

חגית ירון: אנחנו מזהים שקהילות שהמערכת הארגונית שלהן חוזרת לתפקד, האנשים למטה נזקקים פחות לשירותי רווחה.

חגית ירון: כנראה שמשהו נשבר בתפקוד הקהילות ובהנהגת הקהילות, ואנחנו זקוקים לליווי של יועצים ארגוניים קהילתיים או של עובדים סוציאליים קהילתיים.

חגית ירון: אני לא עובדת סוציאלית במקצועי, אבל אני יודעת מרונית שיש דבר כזה עובדים סוציאליים קהילתיים שמובילים תהליכים.

חגית ירון: אני מכירה שתיים כאלה ביד בנימין שבאמת עושות עבודה נהדרת.

חגית ירון: אני הייתי מאוד שמחה שהמערכת הזאת תקום ותפרח.

חגית ירון: אם יש למחלקת הרווחה במשרד הרווחה כזאת מחלקה גדולה של ליווי קהילה או עבודה קהילתית, אני הייתי רוצה לראות את זה לכל קהילה.

חגית ירון: לא כל כך משנה לי כרגע אם זו קהילה שמוגדרת קהילה מוכרת על-ידי מנהלת סל"ע או לא.

חגית ירון: כל קהילה שמתגבשת לקראת ישוב קבע, חייבת לעבור את התהליכים האלה.

חגית ירון: זה קיים היום מעט, ואני רוצה את זה יותר.

עדיאל שמרון: שיטת הפעולה כמו שהציג אותה דניאל בישיבה הקודמת שהוועדה ערכה, מדברת על תקציבים שעוברים לרשויות המקומיות, ולכן נמצאים פה הרבה נציגים של הרשויות המקומיות.

עדיאל שמרון: למרות הדוגמתיות או הקריטריונים המאוד נוקשים שקיימים במדינה, אנחנו השתדלנו ליצור תקציבים כמה שיותר גמישים.

עדיאל שמרון: למשל, אם איציק לוי בחוף אשקלון חושב שבקהילה מסוימת צריך יותר ייעוץ ארגוני לצורך העניין, ופחות סדנאות למבוגרים וכן הלאה, יעשו את התרגיל בהתאם לנתונים בשטח.

עדיאל שמרון: התקציבים שמועברים לרשויות המקומיות כוללים גם כן שכירת שירותים של יועצים ארגונים, ואני לא נכנס כרגע להכשרה הספציפית של כל יועץ ויועץ.

עדיאל שמרון: הדברים האלה מתבצעים בשטח.

עדיאל שמרון: יש קהילות שזה נעשה יותר טוב, יש קהילות שזה נעשה פחות טוב.

עדיאל שמרון: בזמנו דובר שהייעוץ הקהילתי הזה יהיה עד סוף שנת 2006.

עדיאל שמרון: יש פיקוח מקצועי שלנו על העניין הזה.

עדיאל שמרון: הוא גם כללי וגם נקודתי ביחס לכל קהילה וקהילה.

עדיאל שמרון: לפעמים יש מפגש רצונות בין הקהילה לבין מה שהמדינה או שהרשות המקומית מעמידה לרשותה, לפעמים מפגש הרצונות לא תואם אחד לאחד וזה חלק גם כן מהשיקולים המקצועיים.

עדיאל שמרון: לגופו של עניין, יש מענה גם בתקציב וגם ברמה המקצועית לנושא הטיפול בקהילות היעד.

עדיאל שמרון: לגבי הייעוץ הארגוני לקהילות והטיפול בקהילות - כזכור לך בביקור בעמק חפר הויכוח שהתנהל שם היה האם אותו יעוץ ארגוני של הקהילה שלפעמים הדברים הולכים יותר טוב ולפעמים פחות טוב.

עדיאל שמרון: אני יכול להתייחס לנושא התקציבים באופן כללי אם את רוצה, כמו שאמר המשנה למנכ"ל משרד הרווחה נושא התקציבים הוא שנתי.

עמירה דותן: חגית אומרת שהיא מאתרת את הקהילה שלה, ושהיא מרגישה שהיא צריכה ליווי כדי לחזור חזרה לחיים נורמאליים, סליחה על הביטוי הבלתי פרלמנטארי.

עמירה דותן: למי היא פונה?

עמירה דותן: האם היא פונה למועצה אזורית?

חגית ירון: עדיאל, שאלת הפיקוח באמת מעניינת אותי.

חגית ירון: בתור אחת שנמצאת בשטח אני לא יודעת על מי אתה מדבר.

חגית ירון: אם אתה מדבר על דניאל שטרול, אז מזמן לא נפגשנו כדי לראות מה קורה בשטח.

חגית ירון: שנית, יושב שם קובוש ובמועצה אזורית חוף אשקלון יש לי היום שלושה יועצים שעומדים להפסיק לעבוד כי הם לא קיבלו כסף על עבודה שהם כבר עשו, אני כבר לא מדברת על העתיד.

חגית ירון: במקרה של מועצה אזורית חוף אשקלון אני מדברת היום בדיני נפשות.

חגית ירון: יש לי קהילה אחת שאם לא ניתן לה את דניאל, אנחנו מרסקים את האנשים.

עדיאל שמרון: אני למד מזה שיש שלושה יועצים שעובדים בשטח ויש מענה, אלא שיש פה בעיה של תקציב.

חגית ירון: דיברתי על ניצן, יש כמובן יותר יועצים שעובדים בשטח.

עדיאל שמרון: אני חושב שכדאי שנקדיש זמן לסוגיות התקציב ולבעייתיות הקיימת בתקציב, ונתייחס לזה באופן כללי.

עדיאל שמרון: אנחנו מודעים לכל הבעיות, אנחנו מטפלים בהם יחד עם משרד הפנים, יחד עם האוצר.

עדיאל שמרון: בוועדת הכספים יש עכשיו פניה של כסף שצריך לעבור.

עדיאל שמרון: אנחנו מודעים לזה שיש עיכובים, אני אתייחס לנושא התקציבי בנפרד.

עמירה דותן: למי חגית פונה?

עדיאל שמרון: היא לא צריכה לפנות, יש כבר יועצים בשטח.

חגית ירון: לא לכל הקהילות.

עמירה דותן: בעיקרון היא עומדת מול הרשות המקומית שצריכה לתת לה תשובות גם מקצועיות.

כרמית אוחיון: לנושא הליווי הקהילתי יש שתי פנים, ורונית קצת ערבבה בהקשר הזה את העובדים הסוציאליים הקהילתיים שהם חלק מתקני העובדים הסוציאליים שהאריכו את התקנים ל-2007 כך שאין בעיה.

כרמית אוחיון: בתוך התקנים הרשות יכולה לבחור לצבוע אותם כתקנים של עובדים סוציאליים פרטניים, עובדת נערה במצוקה, או עובד סוציאלי קהילתי, ויש את היועצים המלווים שהם מומחים שבאים כיועצים חיצוניים.

כרמית אוחיון: אנחנו באמת שוקלים איך לעשות.

כרמית אוחיון: בשלב הראשון על-פי בקשת הקהילות רבים מהיועצים הם יועצים שליוו את הקהילות עוד טרם הפינוי, והם המשיכו ללוות אותם עד היום.

כרמית אוחיון: זה אנשים מסוימים שהקהילות רצו.

כרמית אוחיון: היום אנחנו שוקלים אולי לשנות את מודל הפעולה.

כרמית אוחיון: יהיה לנו פול של יועצים שייתן ייעוץ איך לתגבר את כל מערך העובדים הסוציאליים הקהילתיים מול משרד הרווחה, ואנחנו באיזשהו מהלך דיונים על הנושא הזה.

רונית שוהם: אני עובדת סוציאלית קהילתית מומחית, אני גם מנהלת המחלקה לשירותים חברתיים עם ניסיון ארוך.

רונית שוהם: היום המנדט לטיפול בנושא ליווי קהילות, עבודה עם כל הקהילות, בניית חזון קהילה, הוא במשרד הרווחה בשירות לעבודה קהילתית.

רונית שוהם: זה פועל באמצעות המחלקות לשירותים חברתיים.

רונית שוהם: מנהל מחלקה לשירותים חברתיים ממנה אחראי ומפקח על העובדים הקהילתיים שלו בתוך המחלקה והוא מארגן את העבודה איפה צריך את הליווי של הקהילה ואיפה צריך את העבודה הפרטנית, סדנאות וקבוצות.

רונית שוהם: היום יש לנו שתי מערכות מקבילות, היועצים הארגוניים שמנהלת סל"ע ומשלמת ומתקצבת ומפעילה, והעובדים הסוציאליים שנמצאים אצל מנהל מחלקת הרווחה.

רונית שוהם: עד היום לא תמיד היה קשר בין היועצים הארגוניים לבין מנהל המחלקה לשירותים חברתיים.

רונית שוהם: זאת אומרת, יכלו ללכת בשני קווים מתנגדים, אפילו לא מקבילים בעבודה שלהם מול הקהילות.

רונית שוהם: יכול היה מנהל המחלקה לשירותים חברתיים עם העובד הקהילתי שלו, לעבוד מול הקהילה בכיוון מסוים, ואותו יועץ שנכנס פרי לאנס חיצוני לעבוד איתם מכיוון אחר.

כרמית אוחיון: על-פי בקשת הקהילה.

רונית שוהם: לא משנה.

כרמית אוחיון: זה משנה.

כרמית אוחיון: הקהילה ביקשה אדם ספציפי שילווה.

כרמית אוחיון: את צודקת שזה בעייתי.

רונית שוהם: שתינו יודעות שלפעמים הרסו קהילה בדרך בגלל שעבדו בצורה מסוימת.

רונית שוהם: היו כמה מקרים ואנחנו היינו בקשר עם הדבר הזה.

רונית שוהם: אנחנו מבקשים שהמנדט והאחריות לליווי הקהילות ולפיקוח עם העובדים הקהילתיים עם תכנית העבודה השנתית, יחזור למשרד הרווחה לשירות לעבודה קהילתית כך שזה יהיה גוף רחב אחד שזה המנדט שלו כל השנים.

רונית שוהם: גם היום כפי שיעל אומרת, היא מפעילה עובדים קהילתיים במחלקה.

רונית שוהם: היא יודעת להפעיל אותם, למה זה לא עובד כך?

מנחם וגשל: במקרה ביום ראשון הקרוב יש ישיבה אצלי עם מנהלת סל"ע, ורונית שותפה לה, בדיוק על הסוגיה הזאת.

רונית שוהם: רונית לחצה שהיא תהיה.

מנחם וגשל: רונית לחצה שהישיבה תתקיים, והישיבה מתקיימת.

מנחם וגשל: הנקודה היא שאין כל כך הרבה מנגנונים יפים שנבנו סביב העניין.

מנחם וגשל: אבל אחד המנגנונים היותר יפים שנבנו סביב העניין בנושא רווחה, הוא העובדה שהגענו לתיאום לגבי הלשכות והנחייה ללשכות עם מנהלת סל"ע לגבי העובדה שאנחנו לא מקצים תקציבים לחוד והם מקצים תקציבים לחוד, וקורה מה שקורה בהרבה מקומות.

מנחם וגשל: למשל, באתר ניצן הגענו למשהו שאין אותו בשום מקום אחר במדינה.

מנחם וגשל: משרד הרווחה ומשרד החינוך בנושא נוער, משתפים שם פעולה ולא מקימים מערכות מקבילות שמקזזות אחת את השנייה במקום לשתף פעולה.

מנחם וגשל: הגענו לזה באתר ניצן, והגענו לזה בשולחן העגול.

מנחם וגשל: לפחות נרוויח מזה משהו.

מנחם וגשל: ביום ראשון כל הגורמים ישבו סביב השולחן, ואנחנו נדווח לוועדה מהן תוצאות הדיון.

מנחם וגשל: יש כאן שתי סוגיות.

מנחם וגשל: ראשית, סוגיית הליווי של הקהילה כקהילה.

מנחם וגשל: שנית, סוגיית הניתוק.

מנחם וגשל: אנחנו נשב ביחד, נוציא תכנית עבודה.

מנחם וגשל: אם היא תהיה מוסכמת היא תהיה מוסכמת.

מנחם וגשל: אם היא לא תהיה מוסכמת, נודיע מה לא מוסכם בה.

מנחם וגשל: גם רונית מוזמנת לישיבה, רונית יזמה אותה.

מנחם וגשל: כרמית מוזמנת כמנהלת סל"ע.

עמירה דותן: רונית, ישר כח על היוזמה.

עמירה דותן: ביום שני בבוקר נקבל דיווח.

עמירה דותן: יש לנו למה לצפות בשבוע הבא, אנחנו נעקוב.

עמירה דותן: יש לנו ארבעה נושאים שבכולם יש התקדמות.

עדיאל שמרון: המקרה הזה הוא דוגמה, ובואו נתמקד בו כי במקומות שבהם יש בעיות דווקא חברי הכנסת כאן יכולים לסייע לנו וגם פקידי הציבור.

עדיאל שמרון: אם אנחנו כבר נפגשים ביום ראשון וכבר עובדים על העניין, אז אני לא רואה פה את התרומה הסגולית של הוועדה לביקורת המדינה בסוגיה הזאת.

עמירה דותן: זו הערה מבורכת, אבל אנחנו ניתן לרונית שבאה מהשטח לנהל לנו את הדגשים.

רונית שוהם: הייתי רוצה לבקש ממוניק זרביב שהיא אחות בניצן לומר כמה מילים.

רונית שוהם: אני לא יודעת אם נגענו בוועדה בתחום הרפואה.

רונית שוהם: זה קטע כל כך רגיש, חסוי ובעייתי.

עמירה דותן: בפעם שעברה נגענו בזה.

עמירה דותן: היתה פה עו"ד מרים שאינני זוכרת את שם משפחתה, והיא הציגה את זה חזק.

מוניק זרביב: אני מפונה מנצר חזני, וכעת אני גרה באתר הקארווילות בעין צורים, ועובדת בניצן.

מוניק זרביב: אני נפגשת עם האוכלוסייה שגורשה מהבית, אוכלוסייה שהיא בדיוק דומה לי.

מוניק זרביב: לצערי, כצוות רפואי לא קיבלנו שום הכשרה להתמודדות עם הנושא האישי שלנו כי גם אנחנו גורשנו, וגם לא הכשרה להתמודדות עם המקרים שבאים אלינו.

מוניק זרביב: לפעמים, אנחנו המגע הראשון של התושבים עוד לפני העובדים הסוציאליים.

מוניק זרביב: אפשר להגיד שבחתך האוכלוסייה העלייה ביתר לחץ דם, סכרת, או מקרים חדשים של מחלות קשות היה קורה בכל מקרה.

מוניק זרביב: אבל, בשנה האחרונה היו הרבה יותר מקרים.

מוניק זרביב: באופן אישי, השחיקה הנפשית היא קשה.

מוניק זרביב: לא קיבלנו עזרה ולא כלים מקצועיים להתמודדות עם הנושא גם כמטפלים וגם כמטופלים.

מוניק זרביב: הצוות הוא צוות שהיה מוכר גם קודם לכן, וזה גם בניצן וגם ביד בנימין.

מוניק זרביב: בעין צורים תהיה מרפאה שהרופא בא גורש מגוש קטיף.

מוניק זרביב: כל הצוות הזה מצא את עצמו צריך לעודד אנשים אחרים בשעה שהוא עצמו היה צריך לקבל עידוד שכזה מאנשים מקצועיים.

מוניק זרביב: הבעיה הגדולה היא שלא קיבלנו אף עזרה.

עמירה דותן: זה צורך מאוד אמיתי.

כרמית אוחיון: בשולחן העגול יושב גם נציג משרד הבריאות, והוא יתכנס בקרוב ואנחנו נעלה את זה.

כרמית אוחיון: אנחנו בהחלט ניקח את האתגר להכשיר וללוות.

עמירה דותן: אני הייתי מבקשת שזה יהיה אולי לפני השולחן העגול.

עמירה דותן: זה גם ראוי, והגיע הזמן למצוא את הדרך לעזור גם לצוות הרפואי, לאחיות ולרופאים כפי שאתם עושים בימי העיון לעובדים הסוציאליים.

עמירה דותן: אולי צריך לחשוב אלו אנשים אחרים נמצאים במגע עם האנשים וגם להם לתת תמיכה וכלים.

אריה אלדד: האם את יודעת אם מישהו ריכז נתונים על תחלואה ותמותה באוכלוסייה הזאת בשנה האחרונה?

אריה אלדד: יש נתונים קשיחים כמו ימי אשפוז ותמותה, ורישום סרטן.

אריה אלדד: יש שלושה קודקסים שאפשר להתייחס אליהם.

מוניק זרביב: בהחלט שיש.

מוניק זרביב: יש ביקורים חוזרים, יש עלייה בכל מיני מדדים שונים.

אריה אלדד: האם מישהו ריכז את הנתונים?

אריה אלדד: חשוב מאוד לדעת את זה.

עמירה דותן: חבר הכנסת אלדד, זו הערה נכונה.

עמירה דותן: בזמנו, עו"ד מרים הביאה בפנינו את המקרים.

עמירה דותן: לדעתי, היא מרכזת.

עמירה דותן: לפחות בזמנו היא ריכזה בדיוק לפי המדדים שאתה מדבר עליהם כרגע.

אורי אריאל: למה היא שייכת?

עמירה דותן: עו"ד מרים עובדת עם הוועד, אני לא יודעת להגיד לך בדיוק.

עמירה דותן: היא ריכזה גם נתונים לגבי סרטן, מחלות לב, וביקורים חוזרים ונשנים במרפאות.

עמירה דותן: אני רשמתי לעצמי לפנות אליה בצורה מסודרת, או למשרד הבריאות.

אורי אריאל: אולי הוועדה תקפוץ לבקר את אבנר שמעוני יושב-ראש המועצה.

אורי אריאל: הוא יוכל לתת לנו עדות.

עמירה דותן: הוועדה שולחת אליו פעם נוספת את כל הברכות להחלמה, ומבקשת מכל המטפלים והמטפלות לשמור על עצמם.

רמי אלהרר: האם טיפלתם בנושא תעסוקה או העדפה לתעסוקה?

עמירה דותן: זה היה כבר שלוש פעמים, ואתה תוזמן לפעם הבאה שזה יהיה.

עמירה דותן: לידיעתכם, אנחנו עובדים גם כשאנחנו לא נפגשים כך שיש אינפורמציה שאפשר להעביר אלינו.

עמירה דותן: לא צריכים לחכות לאירוע הכינוס.

עמירה דותן: יגידו לך רונית ואחרים, מעבירים אלינו אינפורמציה באופן שוטף.

עמירה דותן: אני אשמח מאוד לשמוע, ולקשר אותך לכל מי שצריך כי חלק מהדברים כבר נעשים.

דבי רוזן: אי אפשר להפריד את נושא התעסוקה מהמצב הנפשי והחברתי והאישי.

דבי רוזן: אנחנו בכל זאת מדברים על אוכלוסייה אחרת, אוכלוסייה שעבדה בביתה עד הרגע האחרון.

דבי רוזן: אנשים בכל זאת יצרו, יצאו במיליונים, והיום הם שבר כלי.

דבי רוזן: תכנית ויסקונסין היא שונה לחלוטין.

דבי רוזן: נפגשנו ביום ראשון עם אנשי התעסוקה בנגב לגבי יזמות של אנשים שהקורסים שהם מציעים לא מתאימים להם, ובמידה מסוימת זה בזבוז זמן ובזבוז משאבים.

דבי רוזן: אני אמרתי שאת אותם משאבים וכספים שהם רוצים להקצות לקורסים, הם יכולים לתת ליזמות.

דבי רוזן: הבאנו בפניהם יזמות שלנו כמו שירות תיקונים בסגנון של "בעל להשכיר" שבניצן לא קיים יותר כי משרד הביטחון עזב.

דבי רוזן: יש אנשים מוכשרים, יש אנשים שמשוועים לעבודה.

דבי רוזן: הבאנו את היוזמה, אבל הם אמרו שהם לא יכולים לעזור לנו כספית ושהם יכולים לייצג אותנו במשרדים אחרים.

דבי רוזן: אנחנו אמרנו שזה לא ייתכן כי אנחנו יכולים לייצג את עצמנו מספיק בכל המשרדים ובכל הוועדות שבהם אנחנו נמצאים.

דבי רוזן: אנחנו מבקשים שינוי עדיפויות.

דבי רוזן: ראינו שאנשים כבר לא פונים ללשכת התעסוקה כי יש להם יוזמות.

דבי רוזן: תעזרו ביוזמות הקיימות.

דבי רוזן: אני מייצגת את הגלריה הכתומה ואת האומנים בנושא הזה.

דבי רוזן: יש לנו קהילה של בני מנשה - - -

עמירה דותן: בפעם שעברה לא היה לך זמן לדבר, ונתתי לך את הדקות האלה.

עמירה דותן: הפעם אנחנו רוצים לטפל בשני הנושאים שאליהם התכנסנו.

עמירה דותן: יחד עם זה, הייתי רוצה להיפגש איתך אחרי השעה אחת כמה דקות ולשמוע את הדברים שלך, ולראות מה אפשר לעשות.

עמירה דותן: בזמנו ראיתי מצגת הכי אופטימית מכל המצגות שאני ראיתי.

עמירה דותן: את אומרת לשנות את נושא התעסוקה ליזמות, ולראות ביזמות סוג מסוים של תעסוקה.

עמירה דותן: אני אשמח שנשב יחד אחרי השעה אחת ונראה איך אנחנו מקדמים את הנושא הזה חברים, אני מחכה ללוח הזמנים של שבוע הבא כדי לקבל תשובות של המכתבים והשולחנות העגולים, ושל הדיונים האלה והאחרים.

עמירה דותן: מאוד שמחתי להכיר אותך, יש בסל"ע אנשים באמת נהדרים ומדהימים.

עמירה דותן: אני לרשותכם.

עמירה דותן: אם בשבוע הבא נקבל רק בשורות טובות זה יהיה מצוין, אם לא ניפגש בעוד שבועיים.

יעקב מזרחי: אני רוצה להראות מה מצבה של מועצה אזורית שקולטת את מרבית המפונים מגוש קטיף.

יעקב מזרחי: מועצה אזורית חוף אשקלון הוציאה עד ה-30.9 השנה 6 מיליון שקלים ומשהו לצורך קליטת המפונים הן בנושאים המונציפליים והן בנושאים החברתיים.

יעקב מזרחי: עד היום תוקצבנו וקיבלנו 3 מיליון שקלים.

יעקב מזרחי: מעבר לזה, גם במסגרת התקצוב הזה נוצר מצב הכי גרוע שהיה יכול להיות שחלק מהתקציב המונציפלי שהופנה אלינו נלקח לצורך הוצאות בעוטף עזה.

יעקב מזרחי: בתוך תקציב של 1,890,000 שהועבר אלינו 350,000 שקל הועברו לעוטף עזה לצורך קניית זימוניות ליישובים כרמיה וזיקים.

יעקב מזרחי: אני קורא לזה פשוט גניבה, לא פחות ולא יותר.

יעקב מזרחי: זה 350,000 שקל נוספים שחסרים לנו.

יעקב מזרחי: קרי, 3,350,000 שקל.

עמירה דותן: נושא התקציב הוא בוועדת תקציביים.

עמירה דותן: אנחנו רוצים לטפל בנושא הרווחה, האם יש לך משהו לומר לנו בנושא הרווחה?

יעקב מזרחי: אנחנו תוקצבנו באופן מיוחד על-ידי החלטת ממשלה משנת 2006 ב-940,000 שקל לצורך עובדים קהילתיים בקהילות.

יעקב מזרחי: אין לזה תקציב נוסף, אין לזה המשכיות.

יעקב מזרחי: אני לא רואה המשכיות ואני לא יודע מה לעשות.

יעקב מזרחי: היום אני צריך להוציא מכתבי פיטורין למנהלי הקהילות האלה.

יעקב מזרחי: על-פי בקשת הקהילות, בחלק מהקהילות אנחנו פיזרנו את התפקיד על שניים או שלושה בעלי תפקידים.

יעקב מזרחי: אין לנו תשובה לגבי שנת 2007 למלווים קהילתיים.

חגית ירון: הוא מדבר על עוד פונקציה שאם הוא יפטר את האנשים יהיה עוד גרוע.

חגית ירון: אלו אנשים בתוך הקהילות שעד שהתקציב ירד עשו את הכל בהתנדבות, וגייסו את עצמם ואחרים כדי להפעיל את הקהילות.

חגית ירון: מנהלת סל"ע תקצבה אותם.

חגית ירון: יש קהילות שלקחו לצורך העניין מזכיר, ויש קהילות שלקחו מזה כמה פונקציות.

חגית ירון: אם אין בזה כסף זה אומר שכל האנשים האלה יפסיקו לעבוד, ולא יהיה מי שיתפעל את הקהילות מבפנים.

עדיאל שמרון: יש החלטת ממשלה שמדברת על מזכירים ורבנים.

עדיאל שמרון: היא מדברת על כך שהמזכירים והרבנים האלה יועסקו למשך תקופה של שנתיים.

עדיאל שמרון: זו ההחלטה כרגע.

עדיאל שמרון: ההחלטה תקצבה את שנת 2006, ולשנת 2007 יש כבר פניה שלנו לאגף התקציבים.

עדיאל שמרון: יש כבר הסכמה של אגף התקציבים שצריך לתקצב את זה גם ב-2007.

עדיאל שמרון: יש גם יתרות מ-2006 שלא נוצלו והן ינוצלו ב-2007.

עמירה דותן: עדיאל אומר שהיתה החלטה ותוקצב לשנתיים.

עמירה דותן: אתם אומרים שאתם יזמתם שיהיה תקצוב גם ל-2007.

עמירה דותן: יש הסכמה של האוצר וזה אמור לקבל תוקף בזמן הקרוב.

עמירה דותן: האם אנחנו צריכים לעזור במשהו?

עמירה דותן: זה מטופל.

עדיאל שמרון: קובוש מדבר על בעיות שקיימות בהעברה של תקציבים בפועל של מזומנים.

יעקב מזרחי: לא יכול להיות שמעמידים מועצה עם 3 מיליון שקל לבנק של המדינה.

יעקב מזרחי: זה בלתי אפשרי.

עמירה דותן: נעשה דיון נוסף על העברת כספים.

יעקב מזרחי: המועצה האזורית ישבה אתמול כמליאה.

יעקב מזרחי: אנחנו שנה שלמה מבקשים פטור מארנונה לתושבי ניצן.

עמירה דותן: חשבתי מתי זה יגיע.

עמירה דותן: אנחנו נעשה דיון בנושא חוף אשקלון.

יעקב מזרחי: זה הכתובת, אין לי עם מי לדבר.

עמירה דותן: יש עם מי לדבר, אבל לא במחטף.

עמירה דותן: אנחנו לא עושים מחטפים כמו שראית קודם.

עמירה דותן: אם זה הנושא, נעשה על זה דיון.

עמירה דותן: אני מודה לאנשי הרווחה יש לנו דיון נוסף בנושא התעסוקה של אזור ארז.

יעקב מזרחי: לגבי ההבטחה של הרב רביץ לבנות את מתחם העובדים הסוציאליים באתר המועצה האזורית – הרב התחייב ל-400,000 שקל.

יעקב מזרחי: המשרד מודע להתחייבות הזאת.

מנחם וגשל: אני רוצה לומר חד משמעית, לגבי חוף אשקלון – בנינו באתר ניצן לשכה מסודרת מאוד בשיתוף פעולה עם המועצה האזורית, והיא פועלת באתר ניצן.

מנחם וגשל: היא מאוישת עם כל העובדים הסוציאליים שצריכים להיות שם על-פי דעת גם ועד המתיישבים.

מנחם וגשל: אני מדבר כרגע מבחינת הכמות , לא מבחינת איוש.

מנחם וגשל: מספר עובדים זה עניין האיוש של המועצה.

רונית שוהם: אין עובדים.

עמירה דותן: אני מבינה שאין אנשים.

מנחם וגשל: לא.

מנחם וגשל: חברים, לא לעשות את זה באופן גורף.

מנחם וגשל: אנחנו הקצנו לאתר ניצן סדר גודל של עשרה תקנים.

מנחם וגשל: פילחנו אותם לפי צורך בתיאום עם ועד המתיישבים ומנהלת סל"ע.

מנחם וגשל: זה שעובד כזה או אחר לא מאויש, זה תמיד יהיה.

מנחם וגשל: אבל בעיקרון, התקנים מאוישים.

מנחם וגשל: אני אומר את זה כאן גם לוועד המתיישבים, אם מישהו מצפה שכל תקן כזה אני משולחני מירושלים אנהל את לשכת הרווחה של חוף אשקלון, הוא פשוט טועה ולא מבין איך הדברים עובדים.

מנחם וגשל: אנחנו נמצאים בפיקוח על העניין הזה.

מנחם וגשל: מדובר כאן על בניית לשכת רווחה, לא זה נמצא בתקציב.

מנחם וגשל: תקצבנו בתקציב לגבי ילדים, משפחות, פרטים.

מנחם וגשל: כל התקציב הזה מנוצל.

מנחם וגשל: יש 5% שלא נוצל.

מנחם וגשל: מבחינתנו, בשנה הבאה אנחנו נמשיך עם אותו תקצוב כמו שהצהרתי בפעם הקודמת.

עמירה דותן: בעשרה לחודש אנחנו בסיור, ואנחנו נראה בעיניים מה קורה.

אורי אריאל: תודה לכל העוסקים במלאכה.

עמירה דותן: המון המון תודה.

עמירה דותן: הישיבה הזאת נעולה, אנחנו עובירם לדיון בנושא התעסוקה בארז.